《上巳日游延平修禊洞》
宋代·陈宓

延平山水窟，平生涉其粗。
距城五十里，岩壑难具模。
崔嵬通上界，突兀动地枢。
泉石自撞击，钧天恐难如。
或若轰雷霆，或若唾珠玑。
飞瀑自天下，循涯作清渠。
云是鬼神力，巧凿三丈馀。
羽觞激如飞，聊助文字娱。
崇山回环合，有洞容入居。
觌面卓文笔，仰天真可书。
幽花与修竹，揜映释氏庐。
同游皆胜士，适值暮春初。
山阴未足数，直想风舞雩。
岂无休沐日，复洗红尘裾。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。